Folketing
2005-06-03

Det er jo sådan i dag, at alle ministre skal medtænke ligestilling i deres lovforslag, og alle udvalg skal naturligvis i lovgivningsarbejdet være opmærksomme på ligestilling, på retssikkerhed, på grundlovsmæssighed og en lang række andre elementer. Fagudvalgene kan afholde høringer og indkalde eksperter og kan drøfte alle spørgsmål. Det er altså hverken samtalefora eller redskaber til at søge hjælp hos eksterne eksperter, der mangler i dag. Man kan også frygte, at et særligt ligestillingsudvalg vil sende det signal, at det nu ikke mere er de enkelte fagministre, men et særligt udvalg, der alene skal interessere sig for ligestillingen. For Venstre er det helt afgørende, at netop hver eneste minister indtænker ligestillingsproblematikken i lovforslagene, og at de enkelte fagudvalg selvfølgelig holder øje med det, som der skal holdes øje med alle mulige andre grundlæggende og tværgående elementer i et lovforslag. Vi er altså, som man kan forstå, meget skeptiske over for forslaget og frygter, at det gør mere skade end gavn. Vi finder ikke, det er seriøst at komme med forslaget nu og bede om en behandling på 14 dage.